Author: User
Last saved by: spano
Company: MFSR

Predkladacia správa 

Doterajšie poznatky z uplatňovania zákona o dani z nehnuteľností, vykonaná analýza jeho pôsobenia v praxi a systém zdaňovania nehnuteľností v iných krajinách boli dôvodom, pre ktorý sa v schválenej Koncepcii daňovej reformy v rokoch 2004 až 2006 predpokladá v oblasti zdaňovania nehnuteľností vypracovanie nového systému zdaňovania nehnuteľností založeného na hodnotovom princípe, ktorého uplatnenie v praxi je reálne až od januára 2005. Dovtedy sa však navrhuje realizovať niektoré riešenia aj  s cieľom  posilnenia vlastných daňových príjmov obcí a zvýšenia právomoci obcí pri uplatňovaní zákona v praxi.
 Predložená novela zákona nemení doterajšie zásady zdaňovania pozemkov, stavieb a bytov, ale len upresňuje a dopĺňa tie ustanovenia, ktoré v praxi pri uplatňovaní zákona neboli jednoznačné a pripúšťali rozdielny výklad. Jednoznačne sa upravuje postavenie spoluvlastníkov nehnuteľností.  Zvyšuje sa právomoc obcí ako správcov dane z nehnuteľností na úpravu koeficientov a sadzieb dane vo všeobecnom záväznom nariadení obce, čím sa sleduje vytvorenie väčšieho priestoru na zdaňovanie nehnuteľnosti podľa konkrétnych miestnych podmienok a v konečnom dôsledku aj na reguláciu vlastných príjmov z tejto dane. Zavádza sa aj určitá racionalizácia pre správcov dane zrušením  povinnosti  každoročne vypracovávať všeobecne záväzné nariadenie a  pre daňovníkov zrušením povinnosti každoročne uplatňovať nárok na oslobodenie. Návrh reaguje aj na vznik vyšších územných celkov, ktoré doposiaľ neboli z hľadiska zdaňovania upravené. 
Očakáva sa, že predložený návrh novely zákona o dani z nehnuteľností nebude znamenať zníženie doterajších výnosov z tejto dane, ba naopak, prinesie úspory nákladov na správu dane. 
Návrh novely zákona o dani z nehnuteľností  bude mať pozitívny prínos aj pre daňovníkov, ktorí nebudú predkladať každoročne daňové priznania. Návrh novely zákona nebude mať vplyv na životné prostredie. 
Návrh novely zákona bol zaslaný na riadne pripomienkove konanie 50 pripomienkujúcim miestam. Do stanoveného termínu pripomienky predložilo 26 orgánov, 2 orgány zaslali pripomienky po termíne, 22 orgánov pripomienky nepredložilo a  11 pripomienkujúcich miest  neuplatnilo žiadne pripomienky.  
Zásadné rozpory s Ministerstvom vnútra SR boli po prerokovaní odstránené. Zásadné pripomienky Ministerstva školstva SR boli prerokované na úrovni ministrov s tým, že p. minister školstva akceptoval naše argumenty o tom, že aj v súčasnosti sú pozemky funkčne spojené so stavbami škôl a stavby škôl oslobodené od dane z pozemkov a dane zo stavieb. Po overení predloží ešte písomné vyjadrenie, ktoré do predloženia materiálu na ďalšie legislatívne konanie nebolo Ministerstvu financií SR doručené.
Návrh novely zákona sa predložil Rade hospodárskej a sociálnej dohody SR, ktorej stanovisko do predloženia materiálu na ďalšie legislatívne konanie nie je známe.